Nr. înreg: DGB/140416/17.07.2024

**REFERAT DE APROBARE**

**privind proiectul de Ordin al ministrului mediului, apelor și pădurilor pentru modificarea art. 4 alin. (3) din Ordinul ministrului mediului, apelor și pădurilor nr. 2183/2023 pentru aprobarea nivelului de intervenție și de prevenție în cazul speciei urs brun (Ursus arctos), în interesul sănătății și securității populației și în scopul prevenirii unor daune importante**

Prezentul proiect de ordin modifică art. 4 alin. (3) din Ordinul ministrului mediului, apelor și pădurilor nr. 2183/2023 pentru aprobarea nivelului de intervenție și de prevenție în cazul speciei urs brun (Ursus arctos), în interesul sănătății și securității populației și în scopul prevenirii unor daune importante, în baza prevederilor *Procedurii de acordare a derogărilor de la măsurile de protecție strictă a speciilor de floră și faună sălbatică*, aprobate prin *Ordinul nr. 203/14/2009 privind Procedura de stabilire a derogărilor de la măsurile de protecție a speciilor de floră și de faună sălbatice*.

La baza elaborării prezentului ordin au stat prevederileart. 6 lit. f1) din Legea vânătorii şi a protecţiei fondului cinegetic nr. 407/2006, cu modificările și completările ulterioare, art. 38 alin. (2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare, art. 57 alin. (1), (4) și (5) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum și art. 13 alin. (4) din Hotărârea Guvernului nr. 43/2020 privind organizarea și funcționarea Ministerului Mediului, Apelor și Pădurilor, cu modificările și completările ulterioare.

Ordinul ministrului mediului, apelor și pădurilor nr. 2183/2023 a fost elaborat având în vedere prevederile Directivei Consiliului 92/43/CEE privind conservarea habitatelor naturale și a faunei și florei sălbatice (Directiva Habitate). În concordanță cu art. 16 al Directivei, țările pot face anumite derogări de la prevederile menționate mai sus în anumite condiții speciale.

Autoritatea publică centrală pentru protecția mediului acordă derogări, cu condiția să nu existe o alternativă acceptabilă, iar măsurile derogatorii să nu fie în detrimentul menținerii populațiilor speciilor respective într-o stare de conservare favorabilă în arealul lor natural și numai în anumite situații.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populației care face obiectul derogării.

Conservarea durabilă a habitatelor naturale și a speciilor de carnivore mari, în conformitate cu prevederile Directivei „Habitate”, este o prioritate majoră în strategia autorității publice centrale pentru protecția mediului, iar în acest context sunt necesare o serie de măsuri concrete.

În acest sens, în anul 2018, prin Ordinul ministrului mediului nr. 625/2018, a fost aprobat Planul național de acțiune pentru conservarea populației de urs brun din România.

În vederea stabilirii nivelului de prevenție și a nivelului de intervenție din *Ordinul ministrului mediului, apelor și pădurilor nr. 723/2022 pentru aprobarea nivelului de intervenție și de prevenție în cazul speciei urs brun (Ursus arctos), în interesul sănătății și securității populației și în scopul prevenirii unor daune importante,* s-a luat în calcul media numărului maxim de intervenție la specia urs brun din anii 2011 – 2015, aprobate prin Ordinul nr. 1423/2010, Ordinul nr. 22748/2011, Ordinul nr. 3456/2012, Ordinul nr. 2187/2013, Ordinul nr. 1575/2014 și Ordinul nr. 1439/2015.

De la data intrării în vigoare a Ordinului ministrului mediului, apelor și pădurilor nr. 2183/2023, pe parcursul implementării acestuia, s-a constatat că sunt situații reglementate necorespunzător, mai ales în ceea ce privește relocarea urșilor care, deși nu produc pagube, pun în pericol securitatea și sănătatea oamenilor, cum este cazul urșilor care stau pe marginea căilor de comunicații al căror comportament a fost modificat substanțial prin acțiunile de hrănire realizate de diverse persoane, spre exemplu urșii de pe Transfăgărășan.

Totodată, au fost avute în vedere numeroasele sesizări ale cetățenilor , instituțiilor de stat și entităților private, prin care au fost semnalate atacuri și conflicte între carnivore mari și om, raportat la necesitatea evitării producerii unor evenimente care pot pune în pericol sănătatea și securitatea publică sau să producă diverse pagube.

Având în vedere cele de mai sus supunem spre aprobare prezentul **Ordin al ministrului mediului, apelor și pădurilor pentru modificarea art. 4 alin. (3) din Ordinul ministrului mediului, apelor și pădurilor nr. 2183/2023 pentru aprobarea nivelului de intervenție și de prevenție în cazul speciei urs brun (Ursus arctos), în interesul sănătății și securității populației și în scopul prevenirii unor daune importante.**

**DIRECTOR**

**Ilie MIHALACHE**

Serviciul Biodiversitate, Biosecuritate

Șef serviciu, Sorina Cristina Marin

Elaborat: Nicolae Manta, consilier